Etterlyser tre menn etter voldtekt i Trondheim
Voldtekten skal ha skjedd utendørs i Midtbyen. Kvinnen, som er i begynnelsen av 20-årene, ble avhørt på sykehuset av politiet torsdag ettermiddag. Hun har forklart at hun løp gjennom sentrum med tre menn etter seg før hun ble voldtatt. - Dette skjedde en gang i tidsrommet mellom midnatt og halv to. Vi er veldig interessert i å komme i kontakt med noen som har sett dette. De skal ha løpt gjennom Søndre gate, Dronningens gate og Nordre gate. Minst to av de tre mennene hadde et utenlandsk utseende, sier krimvaktleder Alfred Kviseth i Sør-Trøndelag politidistrikt til NTB. Politiet fikk melding fra voldtektsmottaket om saken rett før klokka seks torsdag morgen, skriver Adresseavisen.
Politiet i Trondheim er på jakt etter tre menn etter at en kvinne anmeldte en voldtekt i byen natt til torsdag.